Priebežná správa európskej komisie Európskemu parlamentu a Rade o pokroku v Rumunsku v rámci mechanizmu spolupráce a overovania /* KOM/2010/0113 v konečnom znení */





[pic] | EURÓPSKA KOMISIA | Brusel, 23.3.2010 KOM(2010)113 v konečnom znení PRIEBEŽNÁ SPRÁVA EURÓPSKEJ KOMISIE EURÓPSKEMU PARLAMENTU A RADE o pokroku v Rumunsku v rámci mechanizmu spolupráce a overovania PRIEBEŽNÁ SPRÁVA EURÓPSKEJ KOMISIE EURÓPSKEMU PARLAMENTU A RADE o pokroku v Rumunsku v rámci mechanizmu spolupráce a overovania 1. ÚVOD Keď Rumunsko 1. januára 2007 vstúpilo do EÚ, bol zriadený mechanizmus spolupráce a overovania[1] , ktorý má Rumunsku pomôcť odstrániť určité nedostatky v reforme súdnictva a v boji proti korupcii a monitorovať pokrok v týchto oblastiach prostredníctvom pravidelných správ. Táto správa je priebežnou správou prinášajúcou technickú aktualizáciu výrazného pokroku, ktorý bol v Rumunsku dosiahnutý počas posledných 6 mesiacov v rámci mechanizmu spolupráce a overovania. Správa neobsahuje hodnotenie dosiahnutého pokroku. Aktualizácia sa týka len opatrení, ktorých realizácia sa skončila alebo bude čoskoro dokončená. Posledná správa o pokroku, ktorú Komisia prijala 22. júla 2009, a jej odporúčania zostávajú referenčným dokumentom pre hodnotenie pokroku dosiahnutého v súvislosti s referenčnými kritériami a pre identifikáciu zostávajúcich výziev. Ďalšie hodnotenie Komisia predloží v lete 2010. 2. REFORMA SÚDNICTVA A BOJ PROTI KORUPCII: SÚčASNÝ STAV Počas posledných šiestich mesiacov nebolo Rumunsko schopné udržať tempo reforiem, ktoré vyvinulo v polovici roka 2009. Posledné volebné obdobie spôsobilo časové zdržanie parlamentnej diskusie o návrhu občianskeho súdneho poriadku a trestného poriadku, ktorých prijatie bude dôležitým ďalším krokom reformného procesu. Okrem toho kapacita súdneho systému sa ešte oslabila v dôsledku čistého poklesu počtu zamestnancov a z dôvodu septembrových protestov. Národné riaditeľstvo boja proti korupcii (DNA) dosahovalo aj v posledných šiestich mesiacoch dobré výsledky. Opätovné menovanie generálneho prokurátora na nové obdobie umožnilo nadviazať na úspechy prvého mandátu. Pokrok, ktorý dosiahol Národný úrad pre preverovanie bezúhonnosti (ANI), sa konsolidoval a zvýšil. Výsledky súdnej reformy nie sú dostatočné. Judikatúra konaní v prípadoch korupcie vysokopostavených osôb zostáva naďalej vo všeobecnosti nekonzistentná a nepôsobí odradzujúco. V súdnych konaniach týkajúcich sa prípadov korupcie vysokopostavených osôb dochádzalo naďalej k zdržaniam. V reakcii na odporúčania Komisie Rumunsko prijalo niektoré kroky na posilnenie implementácie národnej protikorupčnej stratégie na miestnej úrovni. 3. VÝHľAD Po obtiažnej druhej polovici roka 2009, počas ktorej bol dosiahnutý len malý pokrok, by sa Rumunsko malo sústrediť najmä na rýchle prijatie občianskeho súdneho poriadku a trestného poriadku, na implementáciu právnych predpisov a vypracovanie hodnotení vplyvu s cieľom pripraviť úspešnú implementáciu všetkých nových zákonov. Z tohto dôvodu je konštruktívna spolupráca medzi rozličnými politickými aktérmi a zástupcami súdnictva na podporu potrebných reforiem nevyhnutná a mala by sa pokladať za vec štátneho významu. Komisia bude naďalej podporovať Rumunsko v jeho úsilí a v lete tohto roku predloží svoje ďalšie podrobné hodnotenie dosiahnutého pokroku. 4. TECHNICKÁ AKTULIZÁCIA REFERENčNÝCH KRITÉRIÍ 4.1. Referenčné kritérium 1: Zabezpečiť transparentnejšie a účinnejšie súdne konanie, najmä posilnením kapacít a zodpovednosti Vyššej sudcovskej rady. Podať správu o vplyve nového občianskeho súdneho poriadku a trestného poriadku a monitorovať ho Po prijatí trestného zákonníka a občianskeho zákonníka v júni minulého roku sa začala diskusia o občianskom súdnom poriadku na úrovni výborov v parlamente. Od októbra 2009 však nebol dosiahnutý žiadny pokrok a úsilie sa obnovilo vo februári 2010, keď sa začala aj diskusia o trestnom poriadku. Začali sa prípravné práce na vykonávacích predpisoch potrebných pre nadobudnutie účinnosti týchto štyroch zákonov. Vyberajú sa členovia komisie, ktorá bude pracovať na návrhoch, a ministerstvo spravodlivosti pripravuje právnu analýzu s cieľom zabezpečiť kompaktnosť a konzistentnosť príslušného právneho rámca. Boli už prijaté niektoré prípravné kroky pre vypracovanie hodnotení vplyvu v prípade všetkých týchto štyroch zákonov, čo je nevyhnutným predpokladom ich implementácie. Rumunsko poskytuje správy o dosahovanom pokroku v oblasti zjednocovania judikatúry, ktorý je sčasti výsledkom pravidelných celoštátne organizovaných stretnutí venovaných otázke nejednotnej judikatúry. Obtiažne zostáva naďalej odvolacie konanie v záujme práva na Najvyššom kasačnom a odvolacom súde, ktorým sa vytvára záväzná judikatúra. Existujú však zosúladené postupy, ktoré by sa mohli ďalej rozvíjať.[2] Aj keď Najvyšší kasačný a odvolací súd pokračuje v uverejňovaní plného znenia a zhrnutí vybraných rozhodnutí na svojej webovej stránke, štvrťročne vydáva zbierku kasačných rozhodnutí a niektoré ďalšie súdy vydávajú niektoré súdne rozhodnutia, neboli na webový portál (Jurindex) v období medzi letom 2009 a januárom 2010 pridané žiadne ďalšie súdne rozhodnutia[3]. Pokiaľ ide o zlú situáciu v oblasti ľudských zdrojov v súdnictve, od polovice roku 2009 nebolo zaznamenané žiadne skutočné zlepšenie. Dvojnásobné zvýšenie počtu sudcov odchádzajúcich do dôchodku v roku 2009 kompenzovalo zvýšený počet nových vymenovaných sudcov, takže vznikla značne negatívna personálna situácia, ktorá ďalej zhoršuje stav súdneho systému. Protesty sudcov zo septembra spôsobili ďalšie zdržania a na základe informácií sa tak značne zvýšil počet neuzavretých prípadov. Vyššia sudcovská rada prijala predbežnú štúdiu o optimálnom pracovnom zaťažení sudcov. Závery tejto štúdie sa na súdoch od decembra 2009 implementujú na jednoročnej pilotnej báze. Tento systém má zabezpečiť spravodlivejšie rozdeľovanie práce v rámci súdov a má slúžiť ako základ pre prerozdelenie pracovných miest počnúc rokom 2011. Úspešne bol ukončený pilotný projekt týkajúci sa pozícií v súdnom manažmente (court managers) a teraz je potrebné prijať nadväzné opatrenie s celoštátnym dosahom. Vyššia sudcovská rada prijala – ako opatrenie nadväzujúce na iný pilotný projekt – prvé kroky na uľahčenie prenesenia určitých administratívnych úloh na pomocný personál. Až budú obidve opatrenia implementované, mala by sa zvýšiť efektivita súdnych konaní a zlepšiť administratívne riadenie súdov. Od začiatku roku 2009 boli obsadzované pozície súdnych inšpektorov, a to po revízii náborových postupov s cieľom zabezpečiť lepšie geografické zastúpenie. Postupy pre nábor inšpektorov však napadol na súde generálny prokurátor ako nedostatočne objektívne a narúšajúce nezávislosť inšpektorátu. Pokračuje sa v revízii usmernení pre súdny inšpektorát a v prípravách zbierky judikatúry disciplinárnych rozhodnutí. Vyššia sudcovská rada sa okrem toho zaviazala, že vydá všetky disciplinárne rozhodnutia vynesené od začiatku tohto roka. 4.2. Referenčné kritérium 2: Zriadiť, ako bolo plánované, úrad pre preverovanie bezúhonnosti, ktorý by zodpovedal za overovanie majetkových pomerov, nezrovnalostí a potenciálnych konfliktov záujmov, ako aj za vydávanie záväzných rozhodnutí, na základe ktorých možno prijať odradzujúce sankcie Národný úrad pre preverovanie bezúhonnosti dosahoval aj v druhej polovici roku 2009 dobré výsledky.[4] V dvoch prípadoch súdy potvrdili zistenia neoprávnene nadobudnutého imania a prikázali zabavenie značného majetku. Proti týmto rozhodnutiam boli podané odvolania. Rozhodnutia v ďalších štyroch prípadoch vo veci možného zabavenia majetku ešte neboli vynesené. Úrad takisto postúpil značný počet prípadov prokurátorom na vyšetrovanie trestného činu a rozličným disciplinárnym orgánom na disciplinárne konania. Úrad dosahoval dobré výsledky pri obhajovaní svojich zistení nezrovnalostí a konfliktu záujmov na súdoch. Personálny stav úradu dosiahol dočasnú úroveň, pričom plný stav by mal byť dosiahnutý v roku 2010 po úplnom zavedení IT systému na spracovávanie majetkových priznaní a vyhlásení o záujmoch. Všetky majetkové priznania a vyhlásenia o záujmoch doručené v roku 2009 sú verejné prístupné prostredníctvom portálu na webovej stránke úradu. Úrad vydáva tlačové správy s cieľom oboznamovať so svojimi zisteniami nezrovnalostí, prípadov konfliktu záujmov, neodôvodneného nadobudnutia majetku, ako aj s výsledkami súdnych konaní a disciplinárnych konaní iniciovaných na základe týchto zistení. Informácie o aktuálnom stave prípadov prejednávaných na súdoch sú takisto dostupné online. Národný úrad pre preverovanie bezúhonnosti nadviazal spoluprácu s dvomi mimovládnymi organizáciami s cieľom zvýšiť povedomie a podniknúť preventívne kroky. Národná rada pre preverovanie bezúhonnosti je orgánom, ktorý má vykonávať kontrolu nad Národným úradom pre preverovanie bezúhonnosti. Jeho úloha však nebola účinne vykonávaná. 4.3. Referenčné kritérium č. 3: Stavať na dosiahnutom pokroku, pokračovať v profesionálnom nezaujatom vyšetrovaní v prípadoch podozrenia z korupcie vysokopostavených osôb Národné riaditeľstvo boja proti korupcii dosahovalo naďalej dobré výsledky, pokiaľ ide o nezaujaté vyšetrovania prípadov korupcie vysokopostavených osôb.[5] Tieto výsledky sa začínajú odrážať aj na úrovni súdov v podobe zvýšenia počtu konečných odsudzujúcich rozsudkov v roku 2009 o jednu tretinu v porovnaní s rokom 2008. Odsudzujúci rozsudok vyniesol súd prvého stupňa v prípade jedného súčasného člena parlamentu, ktorý je takisto bývalým štátnym tajomníkom. Konečný odsudzujúci rozsudok bol vynesený voči jednému starostovi a jednému bývalému zástupcovi starostu za prijatie úplatkov. Boli im uložené tresty odňatia slobody. Zároveň sa však tresty ukladané súdmi v prípadoch korupcie vysokopostavených osôb zdajú byť vo všeobecnosti stále príliš mierne a rovnako ako v minulosti nie sú odradzujúce: v polovici všetkých odsudzujúcich rozsudkov boli uložené minimálne tresty a v troch štvrtinách odsudzujúcich rozsudkov boli tresty podmienečné. Túto analýzu potvrdzuje štúdia spoločnej pracovnej skupiny o individualizácii korupčných trestných činov, ktorá bola predložená v júni 2009.[6] Prvým opatrením prijatým na základe štúdie bol návrh príručky pre súdy vypracovaný Najvyšším kasačným a odvolacím súdom. V tejto chvíli je ešte priskoro na hodnotenie operatívnej užitočnosti tejto príručky. Odborníci uviedli, že konečná verzia príručky, ktorú poskytne Najvyšší kasačný a odvolací súd po konzultačnom procese, bude musieť byť dostatočne explicitná a zahŕňať napr. konkrétne príklady alebo prípady ako pomôcku pre sudcov pri vynášaní rozsudkov. Konečná verzia príručky by sa musela venovať nielen nekonzistentnosti ale aj miernosti judikatúry vo veciach korupcie, ako sa uvádza v štúdii vypracovanej spoločnou pracovnou skupinou. Opatrenia prijaté v nadväznosti na všetkých deväť odporúčaní uvedených v štúdii by sa mali podrobne monitorovať. Súdne konania v prípadoch s vysokou úrovňou verejného záujmu sú naďalej zdĺhavé. V prípadoch, v ktorých boli obžalovaní vysokopostavenými osobami, odznela minimálne raz námietka z dôvodu neústavnosti. Hoci Ústavný súd doteraz zamietol prakticky všetky takéto námietky, v mnohých prípadoch nastali zdržania v trvaní viac ako 6 mesiacov, pretože konanie bolo pozastavené do prijatia rozhodnutia o námietke z dôvodu neústavnosti. Od septembra 2009 čakajú v parlamente na prerokovanie dva alternatívne novelizačné návrhy s cieľom zabrániť zdržaniam spôsobeným námietkami z dôvodu neústavnosti. Od polovice roka 2009 povolil parlament na žiadosť prokurátora začatie vyšetrovania trestného činu v jednom prípade, ktorý sa týkal jedného bývalého ministra, ktorý je v súčasnosti členom parlamentu. Definícia rozsahu verejného financovania vyslovená v prípade údajného zneužívania postavenia a porušovania zákona o verejnom obstarávaní v štátom vlastnenom podniku, ktorý sa týkal vysokopostavenej osoby, vyvoláva obavy, pokiaľ ide o právne skúmanie podozrení z korupcie vysokopostavených osôb v niekoľkých ďalších podobných prípadov, ktoré sú v súčasnosti predmetom vyšetrovania alebo sa dostali na súd.[7] 4.4. Referenčné kritérium č. 4: Prijať ďalšie opatrenia na prevenciu a boj proti korupcii, najmä v miestnej samospráve Od polovice roka 2009 podniklo Rumunsko niekoľko krokov na posilnenie koordinačného aj monitorovacieho mechanizmu národnej protikorupčnej stratégie ako reakciu na odporúčania Komisie. Stretnutia monitorovacieho výboru sa uskutočňovali častejšie. Vytvorila sa technická pracovná skupina zložená zo zástupcov implementujúcich sektorov a miestnej verejnej správy. Niektoré samosprávy a mestá sa dobrovoľne prihlásili do skúšobného zavádzania protikorupčných opatrení. Plánuje sa takisto rozšírenie protikorupčnej stratégie na iné sektory s rizikom výskytu korupcie, ktorých sa táto stratégia v súčasnosti netýka, ako je inšpektorát práce, ktorý spadá pod ministerstvo práce. Miestne stratégie boja proti korupcii pripravené župnými prokuratúrami prinášajú, zdá sa, výsledky – zvýšil sa počet žalôb a vyšetrovaní začatých z úradnej moci.[8] V rozpočte ministerstva verejných záležitostí boli po prvýkrát vyčlenené prostriedky pre zriadenie fondu na vykonávanie operácií zo strany župných prokuratúr, pri ktorých sa využívajú agenti. Boli poskytnuté informácie o úspešnej spolupráci medzi prokurátormi a generálnym riaditeľstvom boja proti korupcii na ministerstve štátnej správy a vnútra. Pokiaľ ide o prevenciu, generálne riaditeľstvo boja proti korupcii vyvinulo a začalo uplatňovať novú metodiku na identifikáciu rizík výskytu korupcie a nedostatočného zabezpečenia v rámci ministerstva štátnej správy a vnútra a pokračovalo vo vedení kampaní na zvýšenie povedomia zameraných na odradenie občanov od ponúkania úplatkov. Ministerstvo štátnej správy a vnútra má v úmysle využiť a posilniť úlohu Národného strediska bezúhonnosti. V tejto súvislosti sú už zaistené finančné prostriedky na obdobie dvoch rokov, čo umožní posilniť sieť protikorupčných akčných skupín úradu a zintenzívniť odbornú prípravu, ktorú stredisko poskytuje. Národná agentúra pre štátnych zamestnancov dosahuje pokrok v plnení svojej úlohy – revidovať a posilniť úlohu poradcov v otázkach etiky vo verejných inštitúciách – a očakáva sa, že parlamentu bude v krátkom časovom horizonte predložený návrh príslušnej legislatívy. [1] Rozhodnutie Komisie 2006/928/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Rumunsku na účely osobitných referenčných kritérií v oblastiach reformy súdnictva a boja proti korupcii (Ú. v. EÚ L 354, 14.12.2006, s. 56). [2] Sekcia pre administratívne a daňové spory Najvyššieho kasačného a odvolacieho súdu vytvorilo tieto osvedčené postupy: ak je podané odvolanie v záujme práva, ktoré patrí do pôsobnosti tohto oddelenia, oddelenie vypracuje pre plénum správu, v ktorej navrhne možnosti a prípadné riešenia. Takto je možné viesť dobre pripravené diskusie so sudcami, ktorí najlepšie poznajú príslušnú problematiku, a dosahovať vyššiu efektivitu, pokiaľ ide o odvolania v záujme práva. [3] Uverejnenie všetkých súdnych rozhodnutí na jednom webovom portáli (Jurindex) malo zabezpečiť uverejnenie kompletnej judikatúry súdov na portáli, ktorý je dostupný pre všetkých, a zvýšenie transparentnosti v oblasti výkonu spravodlivosti. [4] V období od 22. mája 2009 do 4. januára 2010 preveril Národný úrad pre preverovanie bezúhonnosti 769 prípadov a 174 ďalších prípadových spisov postúpil príslušným inštitúciám, aby prijali sankčné kroky alebo začali vyšetrovanie trestnej činnosti. Z týchto 174 spisov boli dva prípadové spisy zaslané súdom s požiadavkou zabavenia neoprávnene nadobudnutého majetku, 60 spisov bolo postúpených disciplinárnym orgánom, aby prijali sankčné opatrenia v súvislosti so zisteniami úradu týkajúcimi sa nezrovnalostí alebo konfliktu záujmov, a 112 spisov bolo postúpených prokuratúre, aby vyšetrila podozrenia z predloženia nepravdivých vyhlásení alebo z iných trestných činov. Od 22. februára uplatnili disciplinárne orgány sankcie v 11 prípadoch týkajúcich sa nesprávneho postupu úradníkov. [5] Národné riaditeľstvo boja proti korupcii iniciovalo od 1. júla do 31. októbra začatie súdneho konania voči 122 podozrivým v 45 prípadoch, medzi ktorými bol jeden bývalý ministerský predseda a súčasný člen parlamentu, jeden bývalý poradca ministerského predsedu a bývalý člen parlamentu, jeden parlamentný odborník a bývalý člen parlamentu, jeden bývalý predseda Národného úradu pre prevenciu a boj proti praniu špinavých peňazí, štyria starostovia, jeden zástupca starostu, jeden zástupca prefekta, dvaja riaditelia verejnoprávnych agentúr a päť riaditeľov štátnych podnikov. [6] Spoločná pracovná skupina zahŕňala zástupcov Najvyššej súdnej rady, Národného riaditeľstva boja proti korupcii, Najvyššieho kasačného a odvolacieho súdu, prokuratúry a ministerstva spravodlivosti. [7] Prípad sa týkal údajného zneužitia postavenia s odhadovanou škodou vo výške 3 mil. EUR. Obžalovaní, medzi ktorými sa nachádzal aj súčasný člen parlamentu, boli 19. februára 2009 súdom oslobodení spod obžaloby a následne 28. septembra 2009 Najvyšším kasačným a odvolacím súdom definitívne oslobodení spod obžaloby. [8] Podľa štatistík bolo 173 žalôb týkajúcich sa 273 obžalovaných v roku 2009 v porovnaní s rokom 2008, kedy bolo 81 žalôb so 180 obžalovanými.